Atac armat soldat cu 10 morți într-un oraș din Colorado. "Este o tragedie, un adevărat coșmar".
Zece oameni au fost uciși într-un supermarket din orașul Boulder, Colorado. Printre cei omorâți se numără și un ofițer de poliție. Ultimul atac armat din Colorado a avut loc acum doi ani.
10 persoane au fost omorâte într-un atac ce a avut loc într-un magazin din Boulder, Colorado, relatează The Guardian.Una dintre victime a fost și Eric Talley, un ofițer care lucra pentru Poliția din Boulder încă din 2010.Decesele au fost anunțate într-o conferință de presă care a avut loc în cursul zilei de luni, susținută de șefa Poliției din Boulder, Maris Harold."Este o tragedie și un adevărat coșmar pentru Boulder. Lucrăm împreună cu autoritățile locale și federale pentru cercetarea situației", a declarat procurorul Michael Dougherty."Departamentul de Poliție din Boulder a început să primească apeluri telefonice care raportau focuri de armă în zonă, dar și prezența unei persoane, posibil înarmată cu o pușcă de patrulare. Ofițerul Talley a răspuns și a fost primul la fața locului. Acesta a fost împușcat mortal. Avem un suspect în custodie", a mai spus Maris Harold.Michael Dougherty l-a descris pe ofițerul care a murit astfel: "Era printre cei mai buni ofițeri de poliție din Boulder, din toate punctele de vedere. Viața lui s-a încheiat brusc și mult prea repede".Ultima tragedie asemănătoare a avut loc, în Colorado, acum doi ani. Nouă copii au fost împușcați atunci, dintre care unul a fost găsit mort, după ce doi adolescenți au atacat cu pistoale școala Stem Highlands Ranch.